Eromen Elkarte Artistikoa

Eromen Elkarte Artistikoa irabazi asmorik gabeko elkartea da. Arte eszenikoak adin guztietako pertsonengana iristea du helburu. Horretarako bi egitasmo nagusi ditu: Arte Eszenikoen Eskola eta Zestoako Antzerki Astea. 2011. urtean Amancay Gaztañagak Zestoako Udalarekin sinatutako akordioari esker,  egungo Zestoako Interpretazio Eskola jaio zen. Ikasleek hiru urteko formazio bat egitea planteatu zen hastapenetan, eta halaxe aritu zen ikasle talde bat. 2012an talde berri bat batu zen Interpretazio Eskolara. Hasierako ikasturteetan iraupen desberdineko eszenak eta antzezlanen bat  aurkeztu zituzten ikasleek publikoari.
Halabaina, 2014 urtean ZAA! Zestoako Antzerki Astea antolatzen hasten da Interpretazio  Eskola. Bi taldeek antzezlan osoak taularatzen dituzte eta Eromen Elkarte Artistikoa  sortzen da, antzezlanak Zestoatik at aurkezteko eta Interpretazio Eskola garatzen jarraitzeko asmoz. 

2015. urtean, lehen aldiz, Zestoatik kanpo aurkezten dute “Uda gau bateko ametsa”  antzezlana. Hirugarren taldea batzen da eskolara eta Azpeitiko Antzerki Topaketetan  parte hartzen da Valle-Inclanen “Lukurreria, lizunkeria eta heriotzaren erretaula” antzezlanarekin. 2016 urtetik aurrera, helduen hiru taldez osatzen da antzerki taldea. Azpeitiko Antzerki  Topaketetan parte hartzen hasten da, bi alditan Publikoaren Saria jaso duelarik “Sweeney” musikalarekin eta “Hysteria” antzezlanekin.  

2019. urtean proiektuak finkotasun handiagoa behar duela erabakitzen da. Gipuzkoako  Foru Aldundiko Oreka diru-laguntzari eta Zestoako Udalari esker, Arte Eszenikoen Eskolara eraldatzea posible izaten da, hiru haur talde gehituz eta ikastaro desberdinak  antolatuz. Lehen aldiz, kale antzerkia lantzen dute partaideek, horrek dakarren berezitasunekin. Honetaz gain, Azpeitiko Dinamoko Antzerki Laborategiarekin lankidetza  ere hasten da. 

2020an, Covid-19ak ez zuen Eskola geratzerik lortu. Izan ere, pandemia iritsi zen garaian, ikasleak  antzezlan koral bat  lantzen ziharduten. Hala ere, antzerkia egiteko bide berriak topatu, eta ZAA!20 Zestoako Antzerki Astea modu desberdin batean antolatu zen herriko kaleetan barrena.

2021tik geroztik, Zestoako Arte Eszenikoen Eskola herriko eta inguruko eragile erreferenteetako bat bilakatzen da, eskaintza gero eta oparoagoaz. 

2022an, interpretazio eskolak eta Antzerki Asteak bere X. urteurrena ospatu zuten. 

Orduz geroztik, Eromen Elkartearen eskaintzak herritik kanpoko ikasle eta ikusleak erakarri ditu, prestakuntza eta Antzerki Astea eskualdeko erreferentea bilakatzen hasita.  

 Ezaugarriak 
Interpretazio Eskolak bere sorreratik metodologia berritzaile bat proposatzen du, beste antzerkigintza proiektuetatik bereizten duena. Modu honetan, ikasleek gorputz eta ahotsaren esperimentaziotik, pertsonaien eraikuntza eta eszenaratzerako prozesua bizi izaten dute, hau da, ez dute antzerki ikastaro soil batean parte-hartzen, sorkuntza prozesu oso baten lanketan murgiltzen dira lehen egunetik. 

Lehen fasean, Michael Chejov eta William Leytonen tekniken bidez, ikasleek euren gorputza, ahotsa eta sormen gaitasunean sakontzen dute. 

Ondoren, Antzerki Astean aurkeztuko duten antzezlanerako egiten duten sormen prozesua berezia izaten da. Ikasleak ez dira aldez aurretik publikatutako edo landutako testu batetik abiatzen, inprobisazio saioetan sortutako egoera eta euren ekarpenen bidez eraikitzen dituzte. Eszenen testuak buruz ikastea baino, gorputza eta ekintza izaten da lanketa honen ardatza. Paraleloki, pertsonaiaren eraikitze-prozesuari heltzen diote, honen ekintza-arkua osatuz. 

Prozesu honek, jakina, ikasleen parte-hartze aktiboa eskatzen du eta, nahiz eta lanketa motelagoa izan, azkeneko emaitzan euren inplikazio maila agerikoa izaten da.

 Taularatutako antzezlanen zerrenda 
 UDA, GAU BATEKO AMETSA
 LUKURRERIA, LIZUNKERIA ETA HERIOTZAREN ERRETAULA
 SWEENEY
 HAMLET GORROTO DUT
 HYSTERIA
 ELURRA
 ORLAAC-EN ESKUAK
 FLORIDAGUATEKE
 PANDEMIAKO AKZIO POETIKOAK
 HAYKIO 
 HIGA, edo nola egin traizioa tradizioari
 SORGIN BARATZA

 Erreferentziak 

 Ikus, gainera 

 Euskal Herriko Antzerki taldeen zerrenda
 Euskal Antzerkigintza

 Kanpo estekak 

 Web-orria
 Instagram
 Facebook
 Ganbila